Rehabilitimi fizik me ndihmën e një roboti
Kompania polake Egzotech ka ndërtuar një robot, të quajtur Luna, për të përmirësuar trajtimin e muskujve me terapi fizike
Punonjësit e terapisë fizike kanë një larmi mjetesh për të ndihmuar pacientët me dëmtime neurologjike ose ortopedike që të rimarrin kontrollin e muskujve. Ata përdorin topa dhe tavolina për përmirësimin e balancës, llastiqe për të rritur forcën, dhe një numër ushtrimesh fizike për të ndihmuar rehabilitimin. Tani, një robot mund të ndihmojë terapistët me ushtrimet e pacientëve të tyre duke ndihmuar lëvizjen dhe monitorimin impulseve nervore në muskujt e tyre. Rifitimi i forcës dhe fleksibilitetit pas një dëmtimi shpesh kërkon trajtim me terapi fizike. Trajtimi i muskujve të atrofizuar është një pjesë e rëndësishme e procesit të rehabilitimit. Kompania polake Egzotech ka ndërtuar një robot, të quajtur Luna, për t'i bërë të ndërveprueshme këto ushtrime, duke u dhënë terapistëve informacion për ecurinë e pacientëve. Luna përdor elektromiografinë për të identifikuar valët elektrike ndërkohë që pacientët lëvizin krahët ose këmbët. Presidenti i kompanisë Egzotech, Michal Mikulski thotë se zbulimi i pikave të tensionit në muskuj që nuk mund të shihen me sy të lirë mund të ndihmojë terapistët të përsosin regjimin e ushtrimeve. Luna mund ta bëjë terapinë më interesante për fëmijët, të cilët shpesh mërziten me lëvizjet e përsëritura. Kjo u lejon atyre të luajnë lojëra pa e ditur se janë duke ushtruar muskujt. Edhe pse Luna është vetëm një prototip, kompania Egzotech pret që gjatë këtij viti ta hedhë në treg robotin.